b'\n_START_ARTICLE_\nMatemati\xc4\x8dna geografija\n_START_PARAGRAPH_\nMatemati\xc4\x8dna geografija (redkeje astronomska geografija) je geografska disciplina in njena pomo\xc5\xbena veda, ki prikazuje ter obravnava Zemljo kot enega izmed planetov v Oson\xc4\x8dju. S tega vidika preu\xc4\x8duje in razlaga Zemljine dimenzije in obliko, njen polo\xc5\xbeaj v vesolju in gibanje ter posledice tega, kot so letni \xc4\x8dasi, zemeljski toplotni pasovi, \xc4\x8das idr. Ti pojavi namre\xc4\x8d pomembno vplivajo na zemeljsko povr\xc5\xa1je, zato je za zemljepis kot znanost o slednjem velikega pomena, da zbira tovrstne informacije v svoji posebni disciplini._NEWLINE_Ime vede, matemati\xc4\x8dna geografija, se v dana\xc5\xa1njem \xc4\x8dasu ne sklada s predmetom njenega preu\xc4\x8devanja. Bistveni predmet preu\xc4\x8devanja je vpliv astronomskih dejavnikov na zemeljsko povr\xc5\xa1je, zato se od 19. stoletja dalje pojavlja izraz astronomska geografija, ki se ne sklicuje ve\xc4\x8d na metodo raziskovanja, pa\xc4\x8d pa na njen predmet. Danes je snov matemati\xc4\x8dne geografije bolj v domeni drugih znanosti, zlasti astronomije, meteorologije in geofizike ter geokemije. Naloga matemati\xc4\x8dne geografije pa je, da si izposoja podatke ter jih uporabi v razlaganju tovrstnih dejavnikov na geografsko okolje. Tako ji astronomija nudi informacije o gibanju planeta, njegovih motnjah, vplivu oddaljenosti od Sonca ipd.; od geofizike ter geokemije pridobiva podatke o gostoti, masi in temperaturi Zemlje ter povezanih temah; iz geodetske znanosti \xc4\x8drpa informacije o obliki in velikosti planeta ter dolo\xc4\x8danju lege posameznih to\xc4\x8dk na njegovem povr\xc5\xa1ju; s kartografijo pa je povezana zaradi skupne obravnave matemati\xc4\x8dnih elementov prikazovanja povr\xc5\xa1ja, tj. kartiranja._NEWLINE_Ker se na gibanje Zemlje v primerjavi z nebesnimi telesi navezuje mno\xc5\xbeica povr\xc5\xa1inotvornih dejavnikov, kot so podnebje, rastlinski ter \xc5\xbeivalski pasovi, je matemati\xc4\x8dnogeografska veda nepogre\xc5\xa1ljiva tudi za dru\xc5\xbebenogeografska in druga vpra\xc5\xa1anja ter zato pomemben sestavni del znanosti o zemeljskem povr\xc5\xa1ju._NEWLINE_Znanstvena metoda matemati\xc4\x8dne geografije so na prvem mestu matemati\xc4\x8dni oziroma geometrijski izra\xc4\x8duni, ki se jih znanstveniki poslu\xc5\xbeujejo za potrjevanje znanstvenih hipotez._NEWLINE_Zgodovina matemati\xc4\x8dne geografije sega v \xc4\x8das prvih anti\xc4\x8dnih kultur, ki so si z njo pridobivale razli\xc4\x8dne informacije o legi njihovih krajev na planetu ter o razmerjih med Zemljo in ostalimi nebesnimi telesi. Dolgo \xc4\x8dasa je bila temelj vsakr\xc5\xa1nih zemljepisnih raziskav, kasneje pa je geografija dobila manj opisni in bolj razlagalni zna\xc4\x8daj, zaradi \xc4\x8desar je njen matemati\xc4\x8dni del bolj ali manj stagniral. Ponoven razmah je do\xc5\xbeivel z dobo vesoljskih poletov, saj je bilo iz vesolja mo\xc4\x8d pridobiti veliko koli\xc4\x8dino informacij o gibanju planetov vkup z Zemljo, na drugi strani pa tudi prispevati informacije v zvezi z gibanjem umetnih satelitov, ki so bile potrebne za razmah te industrije.'